'n Aktivis teen plaasmoorde is Maandagoggend op 'n kleinhoewe buite Louis Trichardt in Limpopo vermoor. Sy is vermoedelik met 'n hamer doodgeslaan.
Annette Kennealy (51) se liggaam is omstreeks 09:00 op die Welgevonden-kleinhoewes met ernstige kopbeserings aangetref.
Sy het gevolglik iemand gisteroggend uitgestuur na die kleinhoewe waar Kennealy saam met 'n werker woon. Dit is hiér waar die betrokke persoon Kennealy se liggaam aangetref het.
Luidens die inligting ontvang is daar geen teken van die werker nie.
Kim Labuschagne, Kennealy se ma, het aan Maroela Media gesê sy het nog Saterdagmiddag saam met haar dogter deurgebring waarna Kennealy haar by haar huis op die dorp afgelaai het. "Sy wou nie inkom nie en het gesê dat sy haastig huis toe is. Sy het later die middag vir my laat weet dat sy veilig by die huis is."
Die landbouorganisasie TLU SA het die moord op Kennealy ten sterkste veroordeel.
Henk van de Graaf, TLU SA se streeksvoorsitter, het in 'n verklaring gesê Kennealy het haar daartoe verbind om die gruwel van plaasmoorde en -aanvalle aan die groot klok te hang en het uitstekende werk in dié verband gedoen.
"As iemand soos Kennealy, wat as 'n aktivis bekend was, self die slagoffer word, kan 'n mens nie wonder of daar meer agter die motief was as net 'n 'gewone' plaasmoord nie," lui die verklaring.
"Die feit dat sy slegs dae gelede nog plaasmoordsyfers [op haar Facebook-blad] bekend gemaak het, laat die vermoede ontstaan dat hier meer agter dit sit."
Kennealy het onder meer verlede week haar afgryse op dié blad uitgespreek oor die plaasaanval wat die lewe van 'n boer naby Bonnievale in die Wes-Kaap geëis het.
TLU SA het 'n beroep op die landbougemeenskap gedoen om hulle paraatheid op te skerp.
Lt.kol. Moatshe Ngoepe, woordvoerder van die polisie, het die voorval bevestig. Maroela Media wag op kommentaar.
Drie plaasmoord berigte op eendag? Hulle is besig om nou die boere verkeerd op te vryf. Ons is nie "walking targets" vir die klomp nie. Ons gaan moet begin terug baklei
Hoeveel trane is genoeg vir hierdie land????????
Ek kon nie hierdie berig lees sonder om lelik te vloek van woede nie. Ek dink die algemene beskawingsvlak van ons land het gedaal tot laaste in die wêreld!
Hierdie moord dui daarop dat daar ń duidelike agenda agter plaasaanvalle is. As ń mens dit nie wil insien nie is jy dom of wederstrewig.